Seerowers eis R33 miljoen losprys vir SA-gyselaarsBruno Pelizzari en sy vriendin Deborah Calitz. Bruno Pelizzari en Deborah Calitz van Durban is op 26 Oktober verlede jaar deur seerowers ontvoer terwyl hulle aan die kus van Tanzanië geseil het. Die Sowetan berig dat Pelizzari se suster, Vera, ŉ oproep van haar broer gekry het waatydens hy gevra het dat die losprys betaal word. Pelizzari het glo aan haar gesê indien die seerowers nie die losprys ontvang nie hy en Calitz doodgemaak sal word. Volgens Vera kry sy weekliks oproepe van ŉ seerower genaamd Ali rakende die losprys. In Augustus vanjaar is twee Somaliese seerowers tot onderskeidelik ses en sewe jaar tronkstraf gevonnis vir hulle rol in die ontvoering. Pelizzari en Calitz word steeds op ŉ onbekende bestemming aangehou.